Broj: 711-I-1714-P-149-22/23-04-21

Zagreb, 28. srpnja 2023.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Aleksandre Jozić-Ileković, kao predsjednice Povjerenstva, te Igora Lukača, Ines Pavlačić i Ane Poljak, kao članova Povjerenstva na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19, u daljnjem tekstu: ZSSI/11) **u predmetu dužnosnika Jakova Titlića, zamjenika općinskog načelnika Općine Hrvace do 20. svibnja 2021.**, pokrenutom Odlukom Povjerenstva broj: 711-I-643-P-149-22/23-02-21 od 22. ožujka 2023.g., na 17. sjednici, održanoj dana 28. srpnja 2023.g., donosi sljedeću:

**ODLUKU**

1. **Propustom da po da po pisanom nalogu Povjerenstva, u danom roku koji je istekao 15. prosinca 2021. podnese pravilno i potpuno ispunjeni obrazac izvješće o imovinskom stanju povodom** **prestanka obnašanja dužnosti Jakov Titlić, zamjenik općinskog načelnika Općine Hrvace do 20. svibnja 2021.**,  **počinio je povredu članka 10., u vezi s člancima 8. i 9. ZSSI-a.**
2. **Za povredu ZSSI-a opisanu pod točkom I. ove izreke, dužnosniku se sankcija neće izreći, s obzirom da je od prestanka obnašanja dužnosti zamjenika općinskog načelnika Općine Hrvace prošlo više od dvanaest mjeseci.**

Obrazloženje

Povjerenstvo je na 2. sjednici, održanoj 22. ožujka 2023.g. pokrenulo postupak za odlučivanje o sukobu interesa protiv dužnosnika Jakova Titlića, zamjenika općinskog načelnika Općine Hrvace zbog moguće povrede članaka 8. i 9. ZSSI/11-a, koja proizlazi iz propusta da po pisanom nalogu Povjerenstva, u danom roku podnese pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Hrvace.

Istom odlukom pozvan je dužnosnik očitovati se na odluku Povjerenstva o pokretanju postupka no dužnosnik se na istu do dana donošenja ove odluke nije očitovao.

Člankom 3. stavkom 1. podstavkom 39. ZSSI/11-a propisano je da su gradonačelnici, općinski načelnici i njihovi zamjenici obveznici u smislu navedenog zakona. Uvidom u Registar dužnosnika koji ustrojava i vodi Povjerenstvo, utvrđeno je da je Jakov Titlić obnašao dužnost zamjenika općinskog načelnika Općine Hrvace u mandatu 2013.-2017.g. te u novom mandatu od 26. svibnja 2017. do 20. svibnja 2021. Slijedom navedenoga, Jakov Titlić je povodom obnašanja navedene dužnosti, bio obavezan postupati sukladno odredbama ZSSI/11-a.

Sukladno odredbi članka 8. stavka 1. ZSSI/11-a propisana je obveza dužnosnika da u roku od 30 dana od dana stupanja na dužnost podnesu Povjerenstvu izvješće s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan dok su sukladno stavku 2. istog članka obvezni u roku od 30 dana po prestanku obnašanja javne dužnosti podnijeti Povjerenstvu izvješće o svojoj imovini.

Člankom 10. stavkom 1. ZSSI/11-a propisano je da će Povjerenstvo, ukoliko utvrdi da dužnosnik nije ispunio obveze iz članka 8. i članka 9. stavka 1. ZSSI-a, pisanim putem zatražiti od dužnosnika ispunjenje obveze. Stavkom 2. istog članka propisano je da rok za ispunjenje navedene obveze ne može biti duži od 15 dana od dana primitka pisanog zahtjeva. Stavkom 3. toga članka propisano je da će Povjerenstvo, ako dužnosnik ne ispuni navedenu obvezu u danom roku, pokrenuti postupak protiv dužnosnika zbog kršenja odredbi iz članka 8. i 9. ZSSI/11-a.

Povjerenstvo je uvidom u Registar imovinskih kartica, nesporno utvrdilo da dužnosnik po proteku 30 dana od prestanka mandata zamjenika općinskog načelnika Općine Hrvace nije podnio izvješće o imovinskom stanju te je stoga Zaključkom broj: 711-I-1929-IK-2846-17/21-02-18 od 24. studenog 2021. naložilo dužnosniku da u roku od 15 dana od dana primitka toga zaključka ispuni obvezu podnošenja pravilno i potpuno ispunjenog obrasca izvješća o imovinskom stanju dužnosnika. Točkom II. izreke navedenoga zaključka dužnosnik je upozoren da ako ne ispuni obvezu podnošenja pravilno i potpuno ispunjenog izvješća o imovinskom stanju u roku od 15 dana od dana primitka zaključka, Povjerenstvo će protiv istog pokrenuti postupak zbog kršenja odredbi iz članka 8. i 9. ZSSI/11-a.

Uvidom u dostavnicu utvrđeno je da je dužnosnik navedeni zaključak zaprimio 30. studenog 2021.g. te je rok od 15 dana za ispunjenje obveze protekao s danom 15. prosinca 2021.

Povjerenstvo ističe kako dužnosnik ni do dana donošenja ove Odluke nije podnio izvješće o imovinskom stanju povodom prestanka obnašanja dužnosti zamjenika općinskog načelnika Općine Hrvace.

Slijedom svega navedenog, Povjerenstvo je utvrdilo da je dužnosnik Jakov Titlić propustio po pisanom pozivu Povjerenstva, u danom roku od 15 dana koji je istekao 15. prosinca 2021.g. podnijeti pravilno i potpuno ispunjeni obrazac izvješća o imovinskom stanju dužnosnika povodom prestanka obnašanja dužnosti zamjenika općinskog načelnika Općine Hrvace čime je počinio povredu članka 10. ZSSI/11-a, u vezi s člancima 8. i 9. ZSSI/11-a te je odlučeno kao u točki I. izreke ove odluke.

Povjerenstvo dužnosniku neće izreći sankciju uvažavajući okolnost da je u trenutku donošenja ove Odluke proteklo više od 12 mjeseci od dana prestanka obnašanja dužnosti.

Sukladno članku 42. stavku 2. ZSSI/11-a sankcija obustave isplate dijela neto mjesečne plaće dužnosnika ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće dužnosnika. Plaćom dužnosnika, u smislu ZSSI/11-a smatra se svaki novčani primitak za obnašanje javne dužnosti, osim naknade putnih i drugih troškova za obnašanje javne dužnosti, te se stoga novčana sankcija izrečena protekom roka od 12 mjeseci od dana prestanka obnašanja dužnosti ne bi bila u mogućnosti izvršiti osim u slučaju imenovanja na drugu dužnost a što u konkretnom slučaju nije slučaj jer obveznik od 20. svibnja 2021. ne obnaša niti jednu javnu dužnost temeljem koje bi bio smatran obveznikom ZSSI/11-a.

U predmetima u kojima je u trenutku donošenja konačne odluke Povjerenstva proteklo više od 12 mjeseci od dana prestanka obnašanja dužnosti Povjerenstvo u protekla dva saziva dužnosnicima nije izricalo sankcije uvažavajući tu okolnost.

Ustavno načelo jednakosti podrazumijeva jednak pravni položaj svih obveznika primjene zakona. Povjerenstvo smatra kako bi odstupanje od ustaljene prakse za pojedine dužnosnike dovelo do nejednakog i arbitriranog postupanja na njihovu štetu u odnosu na sve druge dužnosnike kojima sankcija nije izrečena, a također je u trenutku donošenja odluke Povjerenstva proteklo više od 12 mjeseci od kada su prestali obnašati dužnost. Osobito treba uzeti u obzir da će se praksa Povjerenstva primjenjivati u vremenski ograničenom razdoblju odnosno do okončanja predmeta koji se pred Povjerenstvom vode temeljem odredbi ZSSI/11-a u odnosu na dužnosnike koji su prestali obnašati dužnost u razdoblju dužem od 12 mjeseci od dana donošenja odluke Povjerenstva.

Posebno naglašavamo kako je 25. prosinca 2021. godine stupio je na snagu Zakona o sprječavanju sukoba interesa („Narodne novine“, broj 43/21., u daljnjem tekstu: ZSSI/21.) koji propisuje obvezu dovršetka postupka u određenim rokovima, odnosno u članku 44. stavku 1. propisuje da su nakon što se obvezniku dostavi obavijest iz članka 42. stavka 1. ZSSI-a ispunjene pretpostavke za pokretanje postupka, stoga je Povjerenstvo dužno dovršiti postupak u roku od šest mjeseci od dana dostave obavijesti, osim u slučaju iz članka 41. stavka 7. ZSSI/21-a koji se odnosi na pokretanje postupka protiv obveznika koji je prestao obavljati dužnost unutar roka iz stavka 5. toga članka (18 mjeseci od dana prestanka obavljanja dužnosti). Takav postupak mora biti dovršen najkasnije do proteka 24 mjeseca od dana prestanka obavljanja dužnosti, a ako se postupak ne dovrši u tom roku, Povjerenstvo je dužno donijeti odluku o obustavi postupka.

Osim iznesenoga, ukoliko se na temelju zakona strankama nalažu kakve obveze, prema njima će se primjenjivati one mjere predviđene propisima koje su za njih povoljnije, ako se takvim mjerama postiže svrha zakona (članak 6. stavak 2. Zakona o općem upravnom postupku, „Narodne novine“ broj 47/09., 110/21).

Slijedom navedenog odstupanje od prakse Povjerenstava u smislu izricanja sankcija dužnosnicima koji su prestali obnašati dužnost prije više od 12 mjeseci u trenutku donošenja odluke Povjerenstva, samo u odnosu na određene osobe, i samo u određenom vremenskom razdoblju, nema legitimnu svrhu, a osim toga ZSSI /11 se primjenjuje isključivo na obveznike za koje obveze traju 12 mjeseci od dana prestanka obnašanja dužnosti te protekom tog roka oni više nisu obveznici primjene zakona.

Obzirom je u ovom slučaju proteklo više od 12 mjeseci od prestanka obnašanja dužnosti, izricanje sankcije nije svrhovito s aspekta primjene ZSSI-a.

Također, utvrđivanjem povrede ZSSI-a Povjerenstvo je upoznalo javnost sa kršenjem citiranog zakona od strane obveznika koji više ne obnašaju dužnost, ali izricanje sankcije u konkretnom slučaju ne bi ostvarilo svrhu.

Slijedom navedenog, Povjerenstvo je donijelo odluku kao što je navedeno u izreci ovog akta.

Člankom 60. ZSSI/21-a propisano je da će se postupci započeti prije stupanja na snagu toga Zakona dovršiti prema odredbama ZSSI/11-a. Navedeni je Zakon stupio na snagu 25. prosinca 2021. S obzirom da je prva radnja povodom koje je formiran predmet Pp-149/22 učinjena prije stupanja ZSSI/21-a na snagu te da se isti predmet vodi u odnosu na okolnosti nepodnošenja izvješća o imovinskom prema odredbama ZSSI/11-a, koji je bio u primjeni do 24. prosinca 2021., isti će biti dovršen sukladno odredbama ZSSI/11-a.

Slijedom navedenog, odlučeno je kao što je navedeno točki II. Izreke.

PREDSJEDNICA POVJERENSTVA

Aleksandra Jozić Ileković, dipl.iur.

Uputa o pravnom lijeku:

Protiv odluke Povjerenstva može se pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Jakov Titlić, osobna dostava

3. Objava na internetskoj stranici Povjerenstva

4. Pismohrana